**ВЪТРЕШНИ ПРАВИЛА ЗА РАБОТА И ОРГАНИЗАЦИЯ**

**НА КОНСУЛТАТИВЕН МЛАДЕЖКИ СЪВЕТ В ОБЩИНА ХАСКОВО,**

**приети с Решение № 1 от 19.11.2018 г. на КМС-Хасково**

**І. ЦЕЛ И ЗАДАЧИ:**

**Консултативният младежки съвет има за цел:**

1. Да подпомага работата на Общинския съвет, Кмета и общинската администрация в областта на формирането, организирането, координирането и реализирането на младежката политика, в т.ч. и дейностите по вземане на управленски решения.

2. КМС се стреми да изразява мнението и интересите на широкия спектър на младите хора от града и общината, след проучване на желанията, мненията и интересите им.

**ІІ. ПРАВИЛА ЗА РАБОТА:**

1. Заседанията на Консултативният младежки съвет се свикват от Председателя по негова инициатива или по искане на една трета от членовете на Съвета.
2. КМС може да взема решения ако присъстват половината + 1 от членовете му. Решенията се вземат с обикновено мнозинство: половината +1 от присъстващите на заседанието членове.
3. В оперативната работа на Съвета, в зависимост от проблематиката, могат да участват различни специалисти от общинска администрация или други външни експерти.
4. Секретарят на КМС информира членовете му за въпросите, които ще се разискват на съответното заседание, не по-малко от 5 / пет / дни преди неговото провеждане.
5. Предложение за темите на заседанията могат да постъпват и от членове на Съвета в посочения срок.
6. КМС заседава само в работни дни при наличие на възникнала потребност от обсъждане на проблеми, касаещи младите хора от Общината и региона.
7. КМС заседава в сградата на община Хасково, като провеждането на заседанията й се подпомага организационно - технически от администрацията на Общината.
8. Заседанията на КМС се водят от Председателят му, а в негово отсъствие - от Зам.-председателя.
9. За всяко заседание на КМС се води протокол, който се подписва от лицето, което го е съставило, от председателстващия заседанието и от секретаря на КМС.

10.Всеки член на КМС има свободен достъп до всички протоколи, включително и като получава копия от протоколите, които се заверяват от секретаря.

**ІІІ. ОТЧИТАНЕ, КОНТРОЛ И ПОПУЛЯРИЗИРАНЕ НА ДЕЙНОСТТА:**

1. Чрез своите членове, Консултативният младежки съвет се отчита периодично пред младежките организации, общности, групи и ученически и студентски съвети, които са ги излъчили. Дейността на КМС се отчита и пред широката общественост чрез средствата за масово осведомяване.

2. Веднъж годишно, КМС отчита дейността си пред Постоянната комисия по спорт, туризъм и младежки дейности.

3. Решенията на Консултативния младежки съвет се публикуват в сайта на Общината до 3 дни, след тяхното вземане.